NÁRODNÁ RADA SLOVENSKEJ REPUBLIKY
II. volebné obdobie

1360

Vládny návrh

Z á k o n

z ............................ 2002

o Súdnej rade Slovenskej republiky 
a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

Prvá časť
ÚVODNÉ USTANOVENIE

§ 1
Predmet úpravy 

Tento zákon upravuje ďalšiu pôsobnosť Súdnej rady Slovenskej republiky (ďalej len „súdna rada“) a podrobnosti o spôsobe ustanovenia jej členov, o organizácii a o vzťahoch k orgánom správy súdnictva a k orgánom sudcovskej samosprávy.

Druhá časť
SÚDNA RADA

§ 2
Sídlo súdnej rady

Sídlom súdnej rady je Bratislava.

§ 3
Zloženie súdnej rady

(1)	Súdna rada má 18 členov. Sú nimi predseda súdnej rady a ďalší jej členovia.

(2)	Členom súdnej rady ustanoveným Národnou radou Slovenskej republiky (ďalej len „národná rada“), prezidentom Slovenskej republiky (ďalej len „prezident“) a vládou Slovenskej republiky (ďalej len „vláda“) môže byť len osoba, ktorá je bezúhonná, má vysokoškolské právnické vzdelanie a najmenej 15 rokov odbornej praxe. 

(3)	  Vysokoškolské právnické vzdelanie člena súdnej rady sa na účely tohto zákona preukazuje
a)	diplomom vydaným vysokou školou podľa osobitného zákona) po skončení magisterského štúdia na právnickej fakulte vysokej školy v Slovenskej republike,
b)	dokladom o vysokoškolskom štúdiu vydanom zahraničnou vysokou školou, ktorý je nostrifikovaný právnickou fakultou vysokej školy v Slovenskej republike alebo
c)	dokladom o štúdiu vydanom zahraničnou vysokou školou štátu, s ktorým Slovenská republika uzavrela medzinárodnú zmluvu o vzájomnom uznávaní rovnocennosti dokladov o vzdelaní.

(4)	   Za bezúhonného sa na účely tohto zákona považuje ten,  kto nebol právoplatne odsúdený za úmyselný trestný čin  alebo za trestný čin, za ktorý mu bol uložený nepodmienečný trest odňatia slobody,  čo preukázal výpisom z registra trestov nie starším ako tri mesiace; pri trestných činoch týkajúcich sa korupcie sa bezúhonnosť preukazuje aj odpisom z registra trestov, ktorý si vyžiada Ministerstvo spravodlivosti Slovenskej republiky. 

§ 4
Ďalšia pôsobnosť súdnej rady

(1)	Do ďalšej pôsobnosti súdnej rady podľa tohto zákona patrí
a)	prerokovať správy o čerpaní rozpočtových prostriedkov súdov,
b)	schvaľovať štatút súdnej rady a rokovací poriadok súdnej rady,
c)	voliť podpredsedu súdnej rady,
d)	koordinovať činnosť sudcovských rád zriadených podľa osobitného predpisu,) 
e)	zaujímať stanoviská k návrhom všeobecne záväzných právnych predpisov upravujúcich organizáciu súdnictva, konanie pred súdmi a postavenie sudcov,
f)	zaujímať stanoviská k návrhom koncepčných dokumentov týkajúcich sa súdnictva, ktoré sa predkladajú na rokovanie národnej rady a vlády,

(2)	  Súdna rada po dohode s ministrom  spravodlivosti Slovenskej republiky ďalej
a)	schvaľuje zásady výberového konania na obsadenie voľného miesta sudcu, funkčného postupu sudcov na súd vyššieho stupňa  a na ustanovenie do vyššej sudcovskej funkcie,
b)	schvaľuje zásady hodnotenia sudcov,
c)	schvaľuje zásady výberového konania na funkcie predsedu okresného súdu, predsedu krajského súdu,  podpredsedu okresného súdu a podpredsedu  krajského súdu,
d)	schvaľuje zásady sudcovskej etiky,
e)	schvaľuje zásady povoľovania práce v domácom prostredí,
f)	určuje obsahovú náplň vzdelávania sudcov.

(3)	   Ďalšiu pôsobnosť súdnej rady ustanovuje osobitný zákon.)

(4)	 Sudcovské rady2) poskytujú súdnej rade súčinnosť pri výkone jej pôsobnosti.

§ 5
Podpredseda Súdnej rady Slovenskej republiky

(1)	  Súdna rada si volí zo svojich členov podpredsedu Súdnej rady Slovenskej republiky (ďalej len „podpredseda súdnej rady“). 

(2)	  Počas neprítomnosti predsedu súdnej rady alebo v prípadoch určených v rokovacom poriadku súdnej rady vykonáva povinnosti predsedu súdnej rady podpredseda súdnej rady.

(3)	  Počas neprítomnosti predsedu súdnej rady  a podpredsedu súdnej rady vykonáva ich povinnosti prítomný vekovo najstarší člen súdnej rady.

Zasadnutie súdnej rady

§ 6

(1)	  Zasadnutie súdnej rady zvoláva, program navrhuje a zasadnutie vedie predseda súdnej rady.  

(2)	  Program zasadnutia súdnej rady schvaľuje súdna rada.

(3)	  Predseda súdnej rady  zvoláva zasadnutie súdnej rady podľa potreby, najmenej však  raz za tri mesiace, alebo ak  o zvolanie písomne požiada  najmenej tretina členov súdnej rady.

(4)	  Ak predseda súdnej rady nezvolá do 15 dní zasadnutie súdnej rady, za zvolanie ktorého  sa vyslovila tretina členov súdnej rady  začne sa zasadnutie súdnej rady v sídle Najvyššieho súdu Slovenskej republiky aj  bez jej zvolania v tridsiaty deň po doručení žiadosti o 13. hodine.

(5)	  Na prijatie uznesenia súdnej rady je potrebný súhlas nadpolovičnej väčšiny všetkých jej členov.

§ 7

  (1)   Zasadnutie súdnej rady je neverejné, ak súdna rada nerozhodne inak.

		(2)   Minister spravodlivosti Slovenskej republiky má právo byť prítomný na zasadnutí súdnej rady so súhlasom súdnej rady; ak ide o prerokovanie podľa § 4 ods. 1  písm. a), e) a f)   a ods. 2 súhlas súdnej rady nie je potrebný. 

   (3)  Na zasadnutí súdnej rady sa môžu zúčastniť so súhlasom súdnej rady aj iné osoby.

§ 8

	(1)     Funkcia člena súdnej rady nie je spojená s nárokom na odmenu.

	(2)   Člen súdnej rady má nárok na náhradu výdavkov spojených s jeho činnosťou v súdnej rade podľa osobitného predpisu.)

Tretia časť
SPÔSOB USTANOVOVANIA ČLENOV SÚDNEJ RADY

Prvá hlava
Voľba členov súdnej rady sudcami  

Volebné právo

§ 9

(1)	Voľba členov súdnej rady sudcami sa koná na základe ich  všeobecného, rovného  a priameho volebného práva tajným hlasovaním.

(2)	Právo voliť  členov súdnej rady majú všetci sudcovia, ktorí ku dňu volieb vykonávajú funkciu sudcu.

(3)	   Prekážkou vo výkone práva voliť podľa odseku 2 je 
a)	zákonom ustanovené  obmedzenie   osobnej  slobody  z  dôvodov ochrany zdravia ľudí podľa osobitného predpisu,)
b)	výkon väzby.)

(4) Zoznam sudcov obvodu príslušnej sudcovskej rady zabezpečí predseda sudcovskej rady. O námietkach vo veciach zápisu do zoznamu sudcov rozhoduje hlavná volebná komisia.

§ 10
 
(1)	Za  člena  súdnej rady môže byť  zvolený každý sudca, ktorý ku dňu volieb vykonáva funkciu sudcu.

(2)	Návrh kandidáta na člena súdnej rady (ďalej len „návrh kandidáta“) môže podať sudcovská rada, stavovská organizácia sudcov alebo najmenej desať sudcov (ďalej len „navrhovateľ“).

§ 11
Volebné orgány

(1)	Na  voľby členov súdnej rady  sa zriaďujú
a)	hlavná volebná komisia,
b)	volebné komisie v obvodoch sudcovských rád2) (ďalej len „volebná komisia“).

(2)	Kandidát  na člena súdnej rady nemôže  byť členom hlavnej volebnej komisie alebo volebnej komisie.
(3)	Členmi hlavnej volebnej komisie sú zástupcovia sudcovských rád, a to vždy jeden z volených členov2) za každú sudcovskú radu. Sudcovská rada zvolí svojho zástupcu v hlavnej volebnej komisii najneskôr do 15 dní odo dňa vyhlásenia volieb. Predsedu hlavnej volebnej komisie si určia jej členovia voľbou; ak sa predseda neurčí voľbou, určí sa žrebom.

(4)	Ustanovujúce zasadnutie hlavnej volebnej komisie zvolá predseda súdnej rady najneskôr 30 dní pred dňom konania volieb.

(5)	Volebná komisia je päťčlenná a jej členov volí zhromaždenie sudcov2) z obvodu príslušnej sudcovskej rady bezprostredne pred začatím volieb. Predsedu volebnej komisie si určia jej členovia voľbou; ak sa predseda neurčí voľbou, určí sa žrebom.

(6)	Hlavná volebná komisia a volebná komisia  je schopná uznášať sa, ak je prítomná nadpolovičná väčšina všetkých jej členov.  Na platnosť jej rozhodnutia je potrebný súhlas nadpolovičnej väčšiny prítomných členov. V prípade rovnosti hlasov sa návrh považuje za zamietnutý.

Navrhovanie kandidátov

§ 12

(1)	Návrh kandidáta sa doručuje predsedovi súdnej rady. Predseda súdnej rady do 30 dní  pred dňom konania volieb odovzdá  všetky doručené návrhy kandidátov predsedovi hlavnej volebnej komisie.

(2) Ak návrh kandidáta podáva sudcovská rada, k návrhu kandidáta pripojí výpis uznesenia zo svojho zasadnutia, z ktorého musí byť zrejmé, že návrh bol schválený ustanoveným spôsobom. Ak návrh kandidáta podáva záujmová stavovská organizácia sudcov, k návrhu kandidáta priloží doklad o registrácii a výpis uznesenia zo zasadnutia príslušného orgánu. Ak návrh kandidáta podáva najmenej desať sudcov, k návrhu kandidáta sa pripojí zoznam, ktorý obsahuje meno, priezvisko, rodné číslo a podpis sudcov, ktorí návrh predkladajú.

(3) Návrh kandidáta obsahuje meno, priezvisko, akademický titul kandidáta, rodné číslo, deň ustanovenia do funkcie sudcu a miesto výkonu funkcie sudcu, ktorý  je kandidátom na člena. Návrh môže obsahovať aj odôvodnenie zamerané najmä na údaje o profesijnej praxi navrhovaného kandidáta.  

(4) K návrhu kandidáta sa prikladá vlastnoručne podpísané vyhlásenie kandidáta, že súhlasí so svojou kandidatúrou.

(5) V  prílohe k návrhu kandidáta navrhovateľ určí svojho splnomocnenca a jeho náhradníka a uvedie ich meno, priezvisko a  adresu trvalého pobytu. Splnomocnencom  ani jeho náhradníkom nemôže  byť  kandidát.  Úkonmi  svojho  splnomocnenca vo volebných veciach  je  navrhovateľ viazaný. Nastúpenie náhradníka na miesto  splnomocnenca navrhovateľ oznámi hlavnej volebnej komisii.  

§ 13

(1)	Predložené návrhy kandidátov preskúma hlavná volebná  komisia  najneskôr do 15 dní pred dňom konania volieb. Ak  hlavná volebná komisia zistí, že  predložený návrh kandidáta nespĺňa náležitosti podľa tohto zákona, bezodkladne upozorní na to splnomocnenca navrhovateľa s určením lehoty, v akej má návrh kandidáta doplniť alebo opraviť. Na návrh kandidáta, ktorý nebol v určenej lehote doplnený alebo opravený, sa neprihliada. Podanie návrhu kandidáta hlavná volebná komisia potvrdí splnomocnencovi navrhovateľa.

(2)	Hlavná volebná  komisia po preskúmaní návrhov kandidátov zostaví listinu kandidátov, v ktorej uvedie podľa abecedného poradia priezvisko a meno kandidátov, ktorí spĺňajú podmienky  podľa  tohto  zákona, s uvedením ich miesta výkonu funkcie sudcu a dňa ich posledného ustanovenia do funkcie sudcu. Takto zostavenú listinu kandidátov podpíše predseda hlavnej volebnej komisie a ďalší jej dvaja vekom najstarší členovia. 

(3)	Predseda hlavnej volebnej komisie zabezpečí zverejnenie listiny kandidátov na všetkých súdoch najneskôr desať dní pred dňom konania voľby.

§ 14
Vzatie návrhu kandidáta späť a vzdanie sa kandidatúry

(1)	 Navrhovateľ môže do piatich dní  pred začatím  volieb písomne  vziať svoj návrh kandidáta späť.

(2)	 Kandidát sa  môže do začatia volieb  svojej kandidatúry  písomne vzdať.

(3)	Späťvzatie návrhu kandidáta a vzdanie sa  kandidatúry nemožno vziať späť.  Späťvzatie návrhu kandidáta a vzdanie sa kandidatúry sa doručí  predsedovi  hlavnej volebnej komisie, ktorý vhodným spôsobom zabezpečí jeho zverejnenie.

§ 15
Hlasovacie lístky

(1)	Hlavná volebná  komisia  najneskôr do troch dní pred dňom konania volieb zabezpečí vyhotovenie a rozoslanie hlasovacích lístkov v počte potrebnom na riadny priebeh volieb.

(2)	Na hlasovacom lístku sa uvedú v abecednom poradí navrhnutí kandidáti z listiny kandidátov (§ 13) vrátane ich prideleného poradového čísla; vylúčia sa kandidáti, u ktorých došlo k späťvzatiu návrhu kandidáta (§ 14 ods. 1) alebo ktorí sa vzdali kandidatúry (§ 14 ods. 2).

(3)	Hlasovacie lístky hlavná volebná komisia opatrí odtlačkom pečiatky a podpisom predsedu hlavnej volebnej komisie.

(4)	Hlavná volebná komisia prostredníctvom svojich členov z obvodov príslušných sudcovských rád zabezpečí doručenie hlasovacích lístkov predsedom príslušných volebných komisií.

(5)	Sudca  dostane  hlasovací  lístok v deň a na mieste konania volieb.

§ 16
Deň, čas a miesto konania volieb

(1)	Deň  a čas konania volieb  vyhlasuje  predseda  súdnej rady najneskôr 60 dní pred ich konaním a súčasne oznámi počet členov súdnej rady, ktorí majú byť zvolení vo voľbách. Deň konania volieb musí byť najneskôr 30 dní pred uplynutím funkčného obdobia člena súdnej rady alebo najneskôr 75 dní po uprázdnení funkcie člena súdnej rady. 

(2) Voľby sa konajú  na zhromaždení sudcov2) na účely voľby člena súdnej rady v ten istý deň a v tom istom čase v obvodoch všetkých sudcovských rád.
 
(3) Predseda príslušnej sudcovskej rady  určí miesto konania volieb sudcov jej obvodu najneskôr 15 dní pred dňom konania volieb podľa odseku 1. 

§ 17
Hlasovanie

(1)	Vydanie hlasovacích lístkov sudcom, priebeh volieb a zistenie výsledkov hlasovania organizuje a riadi volebná komisia (§ 11). Prevzatie hlasovacieho lístka sudca potvrdí vlastnoručným podpisom.

(2)	Hlasovanie  sa uskutoční zakrúžkovaním poradového čísla kandidáta, ktorému  sudca odovzdáva svoj hlas v osobitne vyhradenom priestore určenom na úpravu hlasovacích lístkov a vhodením hlasovacieho lístka do volebnej schránky.  Sudca je oprávnený voliť najviac taký počet kandidátov, koľko členov súdnej rady je potrebné zvoliť (§ 16 ods. 1).

§ 18
Zistenie a vyhlásenie výsledkov hlasovania

(1)	V miestnosti, kde volebná komisia spočítava hlasy, majú  právo byť prítomní len členovia volebnej komisie a hlavnej volebnej komisie.
(2)	Po skončení hlasovania dá predseda volebnej komisie zapečatiť neprevzaté volebné lístky a otvoriť volebnú schránku.

(3)	Volebná komisia vyberie hlasovacie lístky a porovná ich počet s potvrdením o prevzatí hlasovacích lístkov, následne vylúči neplatné hlasovacie lístky a zráta počet hlasov odovzdaných jednotlivým kandidátom.

(4)	Neplatný je hlasovací lístok, ktorý nie je na predpísanom tlačive (§ 15), ktorý obsahuje väčší počet zakrúžkovaných kandidátov (§ 16 ods. 1) alebo na ktorom sudca neoznačil zakrúžkovaním ani jedného kandidáta.

(5) V prípade pochybností o platnosti hlasovacieho lístka s konečnou platnosťou rozhoduje volebná komisia.

§ 19
Zápisnica o priebehu a výsledkoch hlasovania

(1)	Volebná komisia vyhotoví v dvoch vyhotoveniach zápisnicu  o priebehu a výsledkoch hlasovania, ktorú podpíšu všetci členovia volebnej komisie. Ak niektorý z členov volebnej komisie zápisnicu o priebehu a výsledkoch hlasovania nepodpíše, uvedú sa v nej dôvody, pre ktoré ju nepodpísal. 

(2)	V zápisnici  o priebehu a výsledkoch hlasovania sa uvedie 
a)	celkový počet sudcov obvodu príslušnej sudcovskej rady, ktorí majú právo voliť (§ 9 ods. 2 a 3)  
b)	počet sudcov obvodu príslušnej sudcovskej rady, ktorí si prevzali hlasovacie lístky, 
c)	počet odovzdaných hlasovacích lístkov, 
d)	počet platných hlasovacích lístkov, 
e)	počet neplatných hlasovacích lístkov,
f)	počet hlasov odovzdaných pre jednotlivých kandidátov.

(3)  Volebná komisia odovzdá zápisnicu o priebehu  a výsledkoch hlasovania spolu s volebnou  dokumentáciou zástupcovi hlavnej volebnej komisie a jedno vyhotovenie  zápisnice o priebehu a výsledkoch hlasovania odovzdá predsedovi príslušnej sudcovskej rady. Ten zabezpečí bezodkladné zverejnenie výsledkov hlasovania v obvode sudcovskej rady vhodným spôsobom. 

§ 20
Zistenie  výsledkov volieb

(1)	Hlavná volebná komisia po prevzatí zápisníc o priebehu a  výsledkoch hlasovania od všetkých volebných komisií zráta počet všetkých sudcov zapísaných v zoznamoch a počet vydaných hlasovacích lístkov.
(2)	Hlavná volebná komisia zráta počet platných hlasov odovzdaných pre jednotlivých kandidátov vo všetkých obvodoch sudcovských rád a zostaví poradie kandidátov podľa počtu získaných hlasov. 

(3)	Pri rovnosti počtu hlasov odovzdaných pre jednotlivých kandidátov získa skoršie poradie kandidát s dlhším časom výkonu funkcie sudcu. 

§ 21
Zápisnica o výsledku volieb

(1)	V zápisnici o výsledku volieb sa uvedie
a)	celkový počet sudcov, ktorí majú právo voliť (§ 9 ods. 2 a 3),  
b)	počet sudcov, ktorí si prevzali hlasovacie lístky, 
c)	počet odovzdaných hlasovacích lístkov, 
d)	počet platných hlasovacích lístkov, 
e)	počet neplatných hlasovacích lístkov,
f)	počet hlasov odovzdaných pre jednotlivých kandidátov.

(2)	V zápisnici o výsledku volieb sa ďalej uvedie aj meno, priezvisko, akademický titul, rodné číslo a miesto výkonu funkcie sudcu, ktorý bol zvolený za člena súdnej rady. V prípade vyhlásenia volieb na obsadenie miest viacerých členov súdnej rady sa uvedie i poradie kandidátov (§ 20 ods. 2 a 3).

(3)	Zápisnicu o výsledku volieb podpisujú všetci členovia hlavnej volebnej komisie. Ak niektorý z členov hlavnej volebnej komisie zápisnicu o výsledku volieb nepodpíše, uvedú sa v nej dôvody, pre ktoré ju nepodpísal.

(4)	Po podpise zápisnice o výsledku volieb predseda hlavnej volebnej komisie zverejní výsledky volieb.

§ 22

(1)	Za člena súdnej rady je zvolený kandidát, ktorý je prvý v poradí kandidátov (§ 20 ods. 2), v prípade voľby viacerých členov súdnej rady aj kandidát nasledujúci v poradí kandidátov. Počet zvolených kandidátov sa rovná počtu neobsadených funkcií členov súdnej rady. 

(2)	Hlavná volebná komisia vydá zvolenému členovi súdnej rady osvedčenie o jeho zvolení za člena súdnej rady. V osvedčení sa uvedie meno, priezvisko, akademický titul, rodné číslo a miesto výkonu funkcie sudcu, ktorý bol zvolený  sudcami za člena súdnej rady. 

(3)	Predseda hlavnej volebnej komisie bezodkladne oznámi údaje podľa odseku 2 predsedovi súdnej rady. 

Druhá hlava
Ustanovovanie ďalších členov súdnej rady

§ 23
Voľba členov súdnej rady národnou radou

(1)	   Národná rada volí členov súdnej rady podľa osobitného predpisu.)

(2)	   Predseda Národnej rady Slovenskej republiky oznámi predsedovi súdnej rady meno, priezvisko, akademický titul, rodné číslo a  trvalý pobyt člena súdnej rady zvoleného národnou radou do 60 dní po zániku funkcie člena súdnej rady zvoleného národnou radou.

                                                             § 24
Vymenovanie členov súdnej rady prezidentom a vládou

(1)	  Prezident oznámi predsedovi súdnej rady meno, priezvisko, akademický titul, rodné číslo a  trvalý pobyt člena súdnej rady vymenovaného prezidentom po zániku funkcie člena súdnej rady vymenovaného prezidentom. 

(2)	 Predseda vlády Slovenskej republiky oznámi predsedovi súdnej rady meno, priezvisko, akademický titul, rodné číslo a  trvalý pobyt člena súdnej rady vymenovaného vládou do 60 dní po zániku funkcie člena súdnej rady vymenovaného vládou.

Štvrtá časť
ZÁNIK FUNKCIE ČLENA SÚDNEJ RADY

§ 25

(1)   Funkcia člena  súdnej rady zaniká
a)	uplynutím funkčného obdobia člena súdnej rady,
b)	vzdaním sa funkcie člena  súdnej rady, 
c)	odvolaním člena súdnej rady,
d)	smrťou člena súdnej rady,
e)	zánikom funkcie sudcu, ak bol za člena súdnej rady zvolený sudcami,
f)	zánikom funkcie predsedu Najvyššieho súdu Slovenskej republiky,
g)	 ak člena súdnej rady už nemožno považovať za bezúhonného.

(2)   Člen súdnej rady vzdanie sa funkcie člena súdnej rady písomne oznámi predsedovi súdnej rady. Funkcia  člena súdnej rady zaniká uplynutím dvoch kalendárnych mesiacov od doručenia oznámenia predsedovi súdnej rady. 

§ 26

(1)	Na odvolanie člena súdnej rady zvoleného sudcami sa primerane použijú ustanovenia § 9 až 22, ak tento zákon neustanovuje inak.

(2)	Návrh na odvolanie člena súdnej rady zvoleného sudcami môžu podať najmenej tri sudcovské rady alebo najmenej štvrtina sudcov oprávnených voliť.

(3)	Odvolanie člena súdnej rady zvoleného sudcami je platné, ak sa za jeho odvolanie vyslovila nadpolovičná väčšina všetkých sudcov (§ 9 ods. 2).

Piata časť
PRECHODNÉ A ZÁVEREČNÉ USTANOVENIA

§ 28

(1)	Členov  prvej súdnej rady zvolených národnou radou oznámi predseda Národnej rady Slovenskej republiky predsedovi súdnej rady do 75 dní od nadobudnutia účinnosti tohto zákona.

(2)	Členov prvej súdnej rady vymenovaných prezidentom oznámi prezident predsedovi súdnej rady.

(3)	Členov prvej súdnej rady vymenovaných vládou oznámi predseda vlády Slovenskej republiky predsedovi súdnej rady do 75 dní od nadobudnutia účinnosti tohto zákona.

(4)	Deň volieb členov prvej súdnej rady volených sudcami vyhlási predseda súdnej rady tak, aby sa voľba uskutočnila do 75 dní od nadobudnutia účinnosti tohto zákona. Členov prvej súdnej rady zvolených sudcami oznámi hlavná volebná komisia bez zbytočného odkladu predsedovi súdnej rady po vyhotovení zápisnice o výsledku volieb.

(5)	Prvé zasadnutie súdnej rady podľa tohto zákona  zvolá predseda súdnej rady do 30 dní  od ustanovenia všetkých jej členov. 

Čl. II

Zákon č. 385/2000 Z. z. o sudcoch a prísediacich a o zmene a doplnení niektorých zákonov sa mení a dopĺňa takto:

1.	V § 1 sa za slovo „prísediacich“ vkladá slovo „sudcov“. 

2.	V § 2 odsek 3 znie: 
„(3)  Sudca je pri výkone svojej funkcie nezávislý a pri rozhodovaní viazaný len Ústavou Slovenskej republiky, ústavným zákonom, medzinárodnou zmluvou podľa čl. 7 ods. 2 a 5 Ústavy Slovenskej republiky a zákonom. Právny názor Ústavného súdu Slovenskej republiky obsiahnutý v jeho rozhodnutí vydanom v konaní podľa čl. 125 ods. 1 Ústavy Slovenskej republiky na základe návrhu súdu je pre súd záväzný.“ 

3.	Nadpis prvého dielu prvej hlavy druhej časti znie: „Predpoklady na vymenovanie sudcu a vymenovanie sudcu“.

4.	Nadpis pod § 5 znie: „Predpoklady na vymenovanie sudcu“.

5.	V § 5 ods. 1 v úvodnej vete sa slovo „zvolený“ nahrádza slovom „vymenovaný“.

6.	V § 5 ods. 1 písm. a) sa slovo „zvolenia“ nahrádza slovom „vymenovania“.

7.	 V § 5 ods. 1 písm. g) sa na konci bodka nahrádza čiarkou a pripájajú sa tieto slová: „ak tento zákon neustanovuje inak.“.

8.	V § 5 sa za odsek 1 vkladá nový odsek 2, ktorý znie:
     „(2) Za sudcu nemožno vymenovať občana, ktorý už vykonával funkciu sudcu a bol z nej odvolaný z dôvodu uvedeného v ustanovení § 18 ods. 1 písm. c).“.

Doterajšie odseky  2, 3 a 4 sa označujú ako odseky 3, 4 a 5.

9.	V § 5 ods. 3 sa slová „Rady sudcov Slovenskej republiky“ nahrádzajú slovami „Súdnej rady Slovenskej republiky (ďalej len „súdna rada“)“.

10.	V § 5 ods. 4 sa slovo „voľbu“ nahrádza slovom „vymenovanie“.

11.	 V § 5 odsek 5 znie:
                 „(5) Bezúhonným na účely tohto zákona je občan, ktorý nebol právoplatne odsúdený za úmyselný trestný čin alebo za trestný čin, za ktorý mu bol uložený nepodmienečný trest odňatia slobody, čo preukázal výpisom z registra trestov5) nie starším ako tri mesiace; pri trestných činoch týkajúcich sa korupcie sa bezúhonnosť preukazuje aj odpisom z  registra trestov, ktorý si vyžiada Ministerstvo spravodlivosti Slovenskej republiky.“.

12.	 § 6 a 7 vrátane nadpisu znejú:

„Vymenovanie sudcu a funkčné obdobie sudcu

§ 6

Sudcu vymenúva prezident Slovenskej republiky (ďalej len „prezident“) na návrh súdnej rady; vymenúva ho bez časového obmedzenia.

§ 7

Súdna rada podá prezidentovi návrh na vymenovanie sudcu, len ak ide o osobu, ktorá spĺňa predpoklady podľa § 5 ods. 1 a 2 a súhlasí so svojím vymenovaním za sudcu a s pridelením na vopred určený súd.“.

13.	 § 8  a  9 sa vypúšťajú.

14.	 V § 10 odsek 1 znie:
„(1) Sudca po svojom vymenovaní skladá Ústavou  Slovenskej republiky predpísaný sľub do rúk prezidenta a potvrdzuje ho svojím podpisom.“. 

15.	 V § 10 sa vypúšťajú odseky 3 a 4.  Doterajší odsek 5 sa označuje ako odsek 3. 

16.	V § 11 odseky 1 a 2 znejú: 
„(1) Sudcu prideľuje na výkon funkcie na určitý súd s jeho predchádzajúcim súhlasom súdna rada na návrh ministra.

(2) Na Najvyšší súd Slovenskej republiky (ďalej len „najvyšší súd“) možno prideliť len sudcu, ktorý dovŕšil vek 35 rokov.“.

17.	V § 11 ods. 4 sa slovo „voľby“ nahrádza slovom „vymenovania“. 

18.	 § 12 až  14 vrátane nadpisov znejú:

„§ 12
Dočasné pridelenie sudcu

(1)	Na zabezpečenie riadneho chodu súdnictva možno sudcu s jeho súhlasom dočasne prideliť na výkon funkcie na iný súd. Vykonávanie funkcie na dvoch súdoch je vylúčené s výnimkou výkonu funkcie sudcu disciplinárneho súdu. 
(2)	O dočasnom pridelení sudcu rozhoduje súdna rada.
(3)	Dočasné pridelenie sudcu nesmie presahovať jeden rok v období troch rokov.

§ 13
Stáž

(1)	Sudca, ak s tým súhlasí, môže na využitie svojich skúseností vykonávať stáž 
a)	na ústrednom orgáne štátnej správy súdov alebo na inštitúcií, ktorá zabezpečuje vzdelávanie sudcov, 
b)	ako súdny poradca 6) na Ústavnom súde Slovenskej republiky, 
c)	v Kancelárii prezidenta Slovenskej republiky, v Kancelárii Národnej rady Slovenskej republiky a na Úrade vlády Slovenskej republiky.“.

(2)	Sudca, ak s tým súhlasí, môže vykonávať stáž na súde vyššieho stupňa alebo na ústrednom orgáne štátnej správy súdov aj na účely prehlbovania kvalifikácie alebo zvyšovania kvalifikácie na výkon súčasnej alebo budúcej funkcie. Počas stáže na vyššom súde môže vykonávať funkciu sudcu len na tomto súde. 

(3)	 Sudca počas stáže podľa odseku 1 písm. a) a c) a odseku 2 nemôže vykonávať funkciu sudcu; to neplatí ak ide o stáž na súde vyššieho stupňa. Stáž podľa odsekov 1 a 2 sa považuje za výkon funkcie sudcu. 

(4)	 Stáž sudcu nesmie presahovať jeden rok v období troch rokov s výnimkou prípadu uvedeného v odseku 1 písm. a). 

(5)	 O stáži  rozhoduje minister.

(6)	 Ustanovenia tohto zákona o dočasnom pridelení sa použijú primerane aj na stáž sudcu. 

§ 14
Preloženie sudcu na iný súd

(1)       Súdna rada môže preložiť sudcu na iný súd len s jeho súhlasom alebo na základe rozhodnutia disciplinárneho senátu.

(2)	Na najvyšší súd možno preložiť len sudcu, ktorý dovŕšil vek 35 rokov.

(3)	       Na súd vyššieho stupňa sa sudca prekladá na základe výsledkov výberového konania a v súlade so zásadami funkčného postupu sudcov.“.

Poznámka pod čiarou k odkazu 6 znie: 
„6) Zákon Národnej rady Slovenskej republiky č. 38/1993 Z. z.  o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov.“.

19.	 V § 17 sa vypúšťajú písmená j) a k). Doterajšie písmeno l) sa označuje ako písmeno j).

20.	V § 18 odseky 1 až 3 znejú:
„(1)      Prezident na návrh súdnej rady sudcu odvolá
a)    na základe právoplatného odsudzujúceho rozsudku za úmyselný trestný čin,
b) ak bol právoplatne odsúdený za trestný čin a súd v jeho prípade nerozhodol o podmienečnom odložení výkonu trestu odňatia slobody,
c)  na základe rozhodnutia disciplinárneho senátu pre čin, ktorý je nezlučiteľný s výkonom   funkcie sudcu, 
d)  ak zanikla jeho voliteľnosť do Národnej rady Slovenskej republiky (ďalej len „národná rada“).

(2)     Prezident na návrh súdnej rady môže sudcu odvolať, ak 
a)   mu zdravotný stav dlhodobo nedovoľuje, najmenej počas jedného roka, riadne vykonávať sudcovské povinnosti,
b)   dosiahol vek 65 rokov.

(3)    Ak sú dôvody na odvolanie z funkcie sudcu podľa odseku 1 alebo 2, súdna rada musí predložiť  prezidentovi návrh na odvolanie sudcu .“.

21.	 V § 18 sa vypúšťa odsek 4. Doterajší odsek 5 sa označuje ako odsek 4. 

22.	 § 19 vrátane nadpisu znie:
„§ 19
Vzdanie sa funkcie sudcu

Sudca sa môže funkcie sudcu vzdať písomným oznámením prezidentovi. Funkcia sudcu v takom prípade zaniká uplynutím kalendárneho mesiaca, v ktorom bolo písomné oznámenie o vzdaní sa funkcie doručené prezidentovi.“.

23.	V § 22 ods. 1 sa slová „národnej rady“ nahrádzajú slovom „prezidenta“.

24.	V § 22 ods. 2 sa slová „národná rada“ nahrádzajú slovami „súdna rada“.

25.	V § 22 ods. 3 sa vypúšťa prvá veta a v druhej vete sa slová „Rada sudcov Slovenskej republiky“ nahrádzajú slovami „súdna rada“ .

26.	§ 23 vrátane nadpisu znie: 
„§ 23
Nezlučiteľnosť výkonu funkcie sudcu

(1)	Výkon funkcie sudcu je nezlučiteľný s funkciou v inom orgáne verejnej moci, so štátnozamestnaneckým pomerom, s pracovným pomerom, s obdobným pracovným vzťahom, s podnikateľskou činnosťou, s členstvom v riadiacom alebo kontrolnom orgáne právnickej osoby, ktorá vykonáva podnikateľskú činnosť, ani s inou hospodárskou alebo zárobkovou činnosťou okrem správy vlastného majetku, vedeckej, pedagogickej, literárnej alebo umeleckej činnosti  a členstva v súdnej rade. 

          (2)    V prípade pochybností súdna rada rozhodne o povinnosti skončiť túto funkciu alebo činnosť  okrem členstva v súdnej rade.

          (3)    Sudca môže vykonávať funkciu v stavovskej organizácii sudcov a v odborovej organizácii.“.

27.	V § 24 ods. 1 sa slová „prezidentom Slovenskej republiky“ nahrádzajú slovami „prezidentom, členom vlády, poslancom národnej rady,“.

28.	V § 24 odsek 4 znie: 
„(4)   Minister preruší výkon funkcie sudcovi na základe jeho žiadosti s uvedením dátumu, od ktorého požiada o výplatu starobného dôchodku, a aj sudcovi, ktorý sa stal poberateľom invalidného dôchodku. Minister výkon funkcie sudcovi preruší, ak sa sudca nevzdal výkonu funkcie alebo mu z iného dôvodu funkcia nezanikla.“. 

29.	V § 25 ods. 1 sa slovo „Voľbou“ nahrádza slovom „Vymenovaním“.

30.	V § 25 ods. 4 druhá veta znie: „Osobný úrad sudcu je ministerstvo, ak sudca prerušil výkon funkcie sudcu alebo ak je sudca alebo jeho pozostalý poberateľom príplatku k dôchodku.“.

31.	 § 26 vrátane nadpisu znie:
„§ 26
Sudcovské rady

	Sudcovské rady zriadené podľa osobitného predpisu10) vystupujú aj na ochranu práv a oprávnených záujmov sudcov. Ak sa príslušná sudcovská rada nevyjadrí alebo ak nerozhodne vo veciach, ktoré sú jej dané na vyjadrenie alebo rozhodnutie podľa tohto zákona, do 30 dní, postupuje sa ďalej bez jej vyjadrenia alebo rozhodnutia. Vyjadrenie príslušnej sudcovskej rady je však potrebné vyžiadať, ak ide o ustanovenie do vyššej sudcovskej funkcie (§ 15).“.

Poznámka pod čiarou k odkazu 10 znie:
„10) § 58 zákona č. 335/1991 Zb. o súdoch a sudcoch v znení neskorších predpisov.“.

32.	V § 27 odsek 1 znie:
„(1)   Hodnotenie sudcu sa uskutočňuje
a)	vždy po piatich rokoch výkonu funkcie sudcu,
b)	vždy v súvislosti s výberovým konaním,
c)	na návrh oprávnenej osoby  (§ 120 ods. 2) v súvislosti s disciplinárnych konaním,
d)	ak sudca  požiada o hodnotenie.“.

33.	V § 27 sa vypúšťa odsek 5. Doterajšie odseky 6 a 7 sa označujú ako odseky 5 a 6.

34.	V § 29 ods. 1  sa na konci druhej vety pripájajú tieto slová: „vždy po vyhlásení výberového konania“ .

35.	V § 29 sa vypúšťa odsek 2. Doterajší odsek 3 sa označuje ako odsek 2.

36.	 Za § 29 sa vkladá deviaty diel, ktorý vrátane nadpisu znie: 

„Deviaty diel
Rozsah imunity a podmienky trestného stíhania 
sudcov a prísediacich 

§ 29a
     (1) Za rozhodovanie nemožno sudcu ani prísediaceho stíhať, a to ani po zániku ich funkcií. 
(2) Prísediaceho možno pre činy spáchané pri výkone sudcovskej funkcie alebo v súvislosti s výkonom  tejto funkcie trestne  stíhať alebo vziať do väzby len so súhlasom súdnej rady.“.

37.	V § 30 ods. 2 písm. f) sa slovo „pravidlá“ nahrádza slovom „zásady“.

38.	V § 30 ods. 5 sa na konci druhej vety pripájajú tieto slová: „a funkciu sudcu disciplinárneho senátu alebo predsedu disciplinárneho senátu, ak bol do tejto funkcie zvolený súdnou radou“.

39.	 V § 32 odseky 2 až 4 znejú:
             „(2) Majetkové priznanie musí obsahovať údaje o
a)	právnom dôvode a o dátume nadobudnutia nehnuteľného majetku, a ak o to požiada           predseda príslušnej sudcovskej rady alebo predseda súdnej rady, aj cenu jeho obstarania, pri bezodplatnom nadobudnutí cenu podľa osobitného predpisu,11a)
b)	každej hnuteľnej veci, ktorej hodnota presahuje 200 000 Sk, právny dôvod a dátum nadobudnutia tejto veci, cenu obstarania, pri vlastnom zhotovení výdavky na zhotovenie, pri bezodplatnom nadobudnutí cenu obvyklú,
c)	každom majetkovom práve a inej majetkovej hodnote, ktorej hodnota presahuje 200 000 Sk, právny dôvod a dátum nadobudnutia tohto majetkového práva alebo inej majetkovej hodnote, pri odplatnom prevode cenu obstarania, pri bezodplatnom nadobudnutí cenu obvyklú,
d)	 hnuteľných veciach, majetkových právach a iných majetkových hodnotách, aj keď ich hodnota jednotlivo nepresahuje 200 000 Sk, ak ich súhrnná hodnota presahuje 500 000 Sk, na účely majetkového priznania sa ocenia cenou obvyklou.
(3) Sudca je povinný deklarovať v majetkovom priznaní aj majetkové pomery svojho neplnoletého dieťaťa a manžela, ktorý s ním žije spoločne v  domácnosti, a to aj vtedy, ak manželia uzavreli dohodu o zúžení alebo rozšírení zákonom určeného rozsahu bezpodielového spoluvlastníctva alebo o správe spoločného majetku. Ak manželia uzavreli dohodu o zúžení alebo rozšírení zákonom určeného rozsahu bezpodielového spoluvlastníctva alebo o správe spoločného majetku, sudca deklaruje majetkové pomery svojho manžela v majetkovom priznaní oddelene od svojich majetkových pomerov.
(4)	Súčasťou majetkového priznania je aj čestné vyhlásenie sudcu, že nemá vedomosť o takých príjmoch osôb žijúcich s ním spoločne v domácnosti, ktoré možno považovať za nezdanené príjmy alebo za príjmy z nestatočných zdrojov.“.

Poznámka pod čiarou k odkazu 11a znie:
„11a) Vyhláška Ministerstva financií Slovenskej republiky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení neskorších predpisov.“.

40.	 V § 32 ods. 5 sa slová „Rady sudcov Slovenskej republiky“ nahrádzajú slovami „súdnej rady“. 

41.	V § 32 sa vypúšťa odsek 6. Doterajší odsek 7 sa označuje ako odsek 6.

42.	V § 33 sa slová „Rada sudcov Slovenskej republiky“ nahrádzajú slovami „súdna rada“ a slová „Rady sudcov Slovenskej republiky“ sa nahrádzajú slovami „súdnej rady“.

43.	V § 35 ods. 2 sa slová „Rada sudcov Slovenskej republiky“ nahrádzajú slovami „súdna rada“.

44.	 V § 41 ods. 1 sa na konci pripájajú tieto vety: „O žiadosti sudcu je predseda súdu povinný rozhodnúť do 60 dní od jej podania. Ak predseda súdu žiadosti sudcu nevyhovie, musí svoje rozhodnutie odôvodniť.“.

45.	§ 45 sa dopĺňa odsekom 3, ktorý znie: 
„(3) Sudca má nárok na dovolenku na zotavenie za obdobie dočasného pozastavenia výkonu funkcie sudcu iba v prípade, ak bude toto obdobie posudzované ako výkon funkcie sudcu (§ 62 písm. j)).“.

46.	V § 47 ods. 1 sa slová „správa súdu je však povinná“ nahrádzajú slovami „predseda súdu je však povinný“.

47.	V § 52 ods. 1 sa vypúšťa slovo „základnej“.

48.	V § 54 ods. 5 sa vypúšťajú slová „zvolená na štyri roky“. 

49.	 § 61 vrátane nadpisu znie: 
„§ 61
Upovedomenie o pracovnom voľne a dĺžke jeho trvania

(1)	Ak je sudcovi vopred známy dôvod pracovného voľna, je povinný včas o ňom a o predpokladanom trvaní pracovného voľna upovedomiť predsedu súdu. Inak je sudca povinný o dôvode pracovného voľna predsedu súdu upovedomiť bez zbytočného odkladu. 

(2)	Dôvod pracovného voľna a jeho trvanie je sudca povinný predsedovi súdu preukázať.“.

50.	 V § 82 ods. 3 sa slová „Rady sudcov Slovenskej republiky“ nahrádzajú slovami „súdnej rady“.

51.	V § 95 ods. 5 sa na konci pripájajú tieto slová „bezhotovostne na bankové účty  poberateľov alebo na vkladné knižky, ktoré si poberatelia zriaďujú na vlastné náklady“.

52.	 V § 101 ods. 1 sa za slovo „príplatku“ vkladajú slová „podľa § 93 a 94“.

53.	V § 116 ods. 1 sa na konci pripája táto veta: „Za disciplinárne previnenie sa považuje nepreukázanie požadovaných výsledkov podľa zásad hodnotenia sudcov schválených podľa osobitného predpisu28a) na základe hodnotenia práce sudcu a úmyselné uvedenie neúplných údajov alebo nepravdivých údajov v majetkovom priznaní alebo v čestnom vyhlásení podľa § 32.“.

Poznámka pod čiarou k odkazu 28a znie:
„28a) § 4 ods. 2 písm. b) zákona č. .../2002 Z. z. o Súdnej rade Slovenskej republiky a o zmene a doplnení niektorých zákonov.“

54.	V § 117 ods. 4 a 6 sa slová „národná rada“ nahrádzajú slovom „prezident“.

55.	 V § 119 ods. 1 sa vypúšťa druhá veta. 

56.	 V § 119 ods. 2 sa na konci bodka nahrádza bodkočiarkou a pripájajú sa tieto slová: “disciplinárne konanie vo veci predsedu Najvyššieho súdu Slovenskej republiky a podpredsedu Najvyššieho súdu Slovenskej republiky vykonáva Ústavný súd Slovenskej republiky.“. 

57.	V § 119 ods. 3 sa slová „Rada sudcov Slovenskej republiky“ nahrádzajú slovami „súdna rada“ a slová „Rady sudcov Slovenskej republiky“ nahrádzajú slovami „súdnej rady“. 

58.	V § 119  ods. 5 sa slová „Rada sudcov Slovenskej republiky“ nahrádzajú slovami „súdna rada“. 

59.	  V § 119  ods. 8 sa slová „Rady sudcov Slovenskej republiky“ nahrádzajú slovami „súdnej rady“.

60.	  V § 120 ods. 2 sa za písmeno a) vkladá nové písmeno b), ktoré znie:
                  „b) verejný ochranca práv,“.

Doterajšie písmená b) a c) sa označujú ako písmená c) a d).
	.
61.	   V § 121 ods. 3  sa slová „Rada sudcov Slovenskej republiky“ nahrádzajú slovami „súdna rada“ .

62.	§ 136  sa vypúšťa.

63.	V § 138 ods. 3 sa slová „národná rada“ nahrádzajú slovom „prezident“.

64.	V § 151 ods. 6 sa slová „Rady sudcov Slovenskej republiky“ nahrádzajú slovami „súdnej rady“ .

65.	Za § 151 sa vkladá § 151a, ktorý vrátane nadpisu znie:

„ § 151a
Prechodné ustanovenia k úpravám účinným od 1. marca  2002

(1)	Do prijatia zásad súdnou radou podľa osobitného zákona 35) sa zásady prijaté Radou sudcov Slovenskej republiky podľa doterajších predpisov považujú za zásady prijaté súdnou radou.

(2)	Sudcu zvoleného na štyri roky podľa doterajších predpisov po uplynutí jeho volebného obdobia prezident na návrh súdnej rady vymenuje za sudcu bez časového obmedzenia aj vtedy, ak v deň vymenovania nedosiahol vek 30 rokov. 

(3)	Sudca zvolený podľa doterajších predpisov za sudcu bez časového obmedzenia sa považuje za sudcu vymenovaného prezidentom.

(4)	Sudca zvolený podľa odseku 2 alebo 3 môže uplatniť do 1. apríla 2002 výhradu k sľubu sudcu. Výhrada má za následok zánik funkcie sudcu.

(5)	Sudca disciplinárneho súdu zvolený podľa doterajších predpisov zostáva vo funkcii až do uplynutia lehoty, na ktorú bol zvolený.

Poznámka pod čiarou k odkazu 35 znie:
„35) Zákon č. .../2002 Z. z. o Súdnej rade Slovenskej republiky a o zmene a doplnení niektorých zákonov.“.

Čl. III

Zákon č. 335/1991 Zb. o súdoch a sudcoch v znení zákona č. 264/1992 Zb., zákona Národnej rady Slovenskej republiky č. 12/1993 Z. z., zákona Národnej rady Slovenskej republiky č. 307/1995 Z. z., zákona Národnej rady Slovenskej republiky  č. 328/1996 Z. z. a zákona č. 385/2000 Z. z. sa mení a dopĺňa takto:

1.	V § 3 písmeno d) znie: 
     „d) preskúmavať zákonnosť rozhodnutí, opatrení alebo iných zásahov orgánov verejnej moci, ak tak ustanoví zákon.“.

2.	V § 7 odsek 2 znie: 
    „(2) Nikoho nemožno odňať jeho zákonnému sudcovi. Zákonným sudcom je sudca, ktorý vykonáva funkciu sudcu na príslušnom súde a je určený rozvrhom práce na konanie a rozhodovanie o prejednávanej veci. Ak súd rozhoduje v senáte, zákonnými sudcami sú všetci sudcovia určení rozvrhom práce na konanie a rozhodovanie v senáte.“. 

3.	V § 9 ods. 1 sa na konci pripájajú tieto slová: „sudcov a zamestnancov súdu podľa osobitného predpisu“.

4.	V § 9 ods. 2 sa na konci pripája táto veta: „Osobitný zákon môže ustanoviť, v ktorých  veciach môže rozhodnúť aj zamestnanec súdu poverený sudcom.“.

5.	V § 12 ods. 1 sa na konci pripájajú tieto slová: „sudcov a zamestnancov súdu podľa osobitného predpisu“.

6.	V § 12 ods. 2 sa na konci pripája táto veta: „Osobitný zákon môže ustanoviť, v ktorých  veciach môže rozhodnúť aj zamestnanec súdu poverený sudcom.“.

7.	V § 13 sa za odsek 1 vkladajú nové odseky 2 a 3, ktoré znejú:
         „(2) Krajský súd rozhoduje o súhlase na použitie informačno-technických prostriedkov podľa osobitných zákonov,1) ak tento zákon neustanovuje inak. 
 
  (3)  Na rozhodovanie o súhlase na použitie informačno-technických prostriedkov je príslušný krajský súd, v ktorého obvode  má sídlo žiadateľ o vydanie súhlasu na ich použitie; ak sa majú použiť informačno-technické prostriedky v objekte Zboru väzenskej a justičnej stráže, krajský súd, v ktorého obvode  sa nachádza tento objekt.“ 

Doterajší odsek 2 sa označuje ako odsek 4. 

Poznámka pod čiarou k odkazu 1 znie:
„1) Napríklad zákon Národnej rady Slovenskej republiky č. 46/1993 Z. z.  o Slovenskej informačnej službe v znení neskorších predpisov, zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov, zákon č. 57/1998 Z. z. o Železničnej polícii v znení zákona č. 73/1998 Z. z., zákon  č. 4/2001 Z. z. o Zbore väzenskej a justičnej stráže, zákon č. 240/2001 Z. z. o orgánoch štátnej správy v colníctve.“.

8.	      V § 15 ods. 1 sa na konci pripájajú tieto slová: „a zamestnancov súdu podľa osobitného predpisu“.

9.	       V § 15 ods. 2 sa na konci pripája táto veta: „Osobitný zákon môže ustanoviť, v ktorých  veciach môže rozhodnúť aj zamestnanec súdu poverený sudcom.“.

10.	V § 17 odsek 1 znie: 
„(1) Sudcovia najvyššieho súdu tvoria podľa prevažujúceho úseku svojej činnosti trestné, občianskoprávne, obchodné a správne kolégia. Sudca môže byť členom len jedného kolégia. Predseda najvyššieho súdu môže so súhlasom pléna zlúčiť niektoré kolégia, ak je to vzhľadom na náplň ich činnosti vhodné.“. 

11.	V § 18 ods. 2 písm. a) sa na konci pripájajú tieto slová: „a na poriadku pre voľbu a odvolávanie predsedov kolégií“. 

12.	V § 18 ods. 3 sa v druhej vete slovo „a“ nahrádza čiarkou a na konci sa pripájajú tieto slová: „a členovia súdnej rady“.

13.	§ 20 znie:
„§ 20

	(1)   Vojenské súdy rozhodujú o trestných veciach osôb, o ktorých to ustanovuje zákon2) a o ďalších veciach podľa osobitného zákona.3)

	(2)   Vyšší vojenský súd rozhoduje o súhlase na použitie informačno-technických prostriedkov vo vzťahu k vojenským objektom, vojenským zariadeniam, osobám vykonávajúcim vojenskú službu a občianskym zamestnancom v pôsobnosti Ministerstva obrany Slovenskej republiky (ďalej len „ministerstvo obrany“) v súvislosti s ich pracovnou činnosťou, alebo ak je žiadateľom Vojenské spravodajstvo.4)“

 Poznámky pod čiarou k odkazom 2 až 4 znejú: 
„2)  § 14 a 15 Trestného poriadku v znení neskorších predpisov.
 3)  § 26 ods. 4 zákona č. 241/2001 Z. z. o ochrane utajovaných skutočností a o zmene a doplnení niektorých zákonov.
 4) Zákon Národnej rady Slovenskej republiky č. 198/1994 Z. z. o Vojenskom spravodajstve.“.

14.	V § 21 ods. 1 sa na konci pripájajú tieto slová: „sudcov a zamestnancov súdu ak tak ustanoví osobitný zákon“.

15.	V § 21 ods. 2 sa na konci pripája táto veta: „Osobitný zákon môže ustanoviť, v ktorých  veciach môže rozhodnúť aj zamestnanec súdu poverený sudcom.“.

16.	V § 23 odsek 2 znie: 
„(2) Vyšší vojenský súd rozhoduje v senátoch alebo samosudcom. Osobitný zákon môže ustanoviť, v ktorých  veciach môže rozhodnúť aj zamestnanec súdu poverený sudcom.“.

17.	Za § 25 sa vkladajú § 26 a 27, ktoré vrátane nadpisu znejú:

„Činnosť súdov
§ 26

(1)	  Činnosť súdov sa pri zabezpečovaní riadneho výkonu súdnictva určuje v rozvrhu práce na kalendárny rok, ak tento zákon neustanovuje inak. 

(2)	Veci sa v súlade s rozvrhom práce prideľujú sudcom náhodným výberom pomocou technických prostriedkov a programových prostriedkov schválených Ministerstvom spravodlivosti Slovenskej republiky (ďalej len „ministerstvo spravodlivosti“) tak, aby bola vylúčená možnosť ovplyvňovania pridelenia vecí.

(3)	Rozvrh práce obsahuje
a) určenie sudcov, samosudcov a senátov poverených vybavovaním jednotlivých druhov vecí,  ktoré došli na súd,
b) zloženie senátov s uvedením predsedu senátu a ďalších sudcov, prípadne prísediacich sudcov; v rozvrhu práce sa tiež uvedie, ktorý z viacerých predsedov senátov určených do toho istého senátu zodpovedá za riadny chod senátu,
c) obsadenie a rozdelenie funkcií ďalších zamestnancov súdu podľa osobitného predpisu,
d) určenie spôsobu zastupovania sudcov, samosudcov, predsedov senátov a členov senátov tak, aby v prípade ich neprítomnosti bolo možné zabezpečiť v súlade s osobitnými predpismi konanie a rozhodovanie v prejednávanej veci,
e) spôsob a podmienky vykonania zmien v rozvrhu práce, ak sa zmení personálne obsadenie súdu, vylúčia sa sudcovia alebo ďalší zamestnanci súdu podľa osobitného predpisu uvedení v rozvrhu práce; zmena v rozvrhu práce z dôvodu výrazného zaťaženia len niektorých sudcov v priebehu kalendárneho roka sa nemôže týkať vecí, v ktorých sa už začalo konanie pred súdom,
f) spôsob prideľovania vecí sudcom v prípade nemožnosti využitia technických prostriedkov a programových prostriedkov,
g) rozvrh služieb určujúci sudcov a spôsob ich zastupovania v prípade nemožnosti prideľovania vecí náhodným výberom.

(4)   Nemožnosťou využitia technických prostriedkov a programových prostriedkov podľa odseku 3 písm. f) sa na účely tohto zákona rozumie ich porucha znemožňujúca prístup k dátam potrebným na prideľovanie vecí v trvaní najmenej dvoch pracovných dní.

(5)    Nemožnosťou prideľovania vecí náhodným výberom podľa odseku 3 písm. g) sa na účely tohto zákona rozumie potreba prideliť vec na rozhodnutie bez zbytočného odkladu, a to v prípadoch ustanovenia obhajcu, príkazu na zatknutie, rozhodnutia o väzbe, príkazu na domovú prehliadku, príkazu na odpočúvanie a záznam telekomunikačnej prevádzky, príkazu na vyšetrenie duševného stavu a súhlasu na použitie informačno-technických prostriedkov.

§ 27

(1)	 Rozvrh práce zostavuje predseda súdu po predchádzajúcom prerokovaní so sudcami tohto súdu. V prípade zmien týkajúcich sa doterajšieho zaradenia sudcov a ďalších zamestnancov súdu podľa osobitného predpisu musí byť návrh s nimi prerokovaný vopred.

(2)	Pri tvorbe rozvrhu práce sa musí rešpektovať zásada rovnomernej zaťaženosti sudcov. 

(3)	Rozvrh práce vydáva predseda súdu s uvedením výsledku prerokovania v sudcovskej rade.

(4)	 Evidencia rozdeľovania vecí na prejednanie musí zabezpečovať takú možnosť kontroly, aby každá osoba, ktorá má na veci právny záujem, si mohla nazretím do spisu a evidenčných pomôcok preveriť pridelenie vecí zákonnému sudcovi. 

(5)	Každý má právo nazrieť do rozvrhu práce a robiť si z neho výpisy a odpisy.“.

18.	Názov tretej hlavy znie: „Vymenúvanie sudcov a voľba prísediacich sudcov“.

19.	Názov druhého oddielu v tretej hlave znie: „Vymenúvanie sudcov“.

20.	Nadpis pod § 39 znie: „Vymenúvanie súdnych funkcionárov“.

21.	V § 39 odsek 1 znie:
 „(1)  Predsedu najvyššieho súdu  a podpredsedu  najvyššieho súdu vymenúva zo sudcov tohto  súdu prezident Slovenskej  republiky  na  návrh Súdnej rady Slovenskej republiky na päť rokov. Tá istá osoba môže byť vymenovaná za predsedu najvyššieho súdu alebo podpredsedu najvyššieho súdu najviac v dvoch po sebe nasledujúcich obdobiach.“.

22.	V § 50  ods. 1 sa vypúšťajú slová „zvolil alebo“.

23.	V § 50 ods. 2 v prvej vete sa vypúšťajú slová „a predseda kolégia najvyššieho súdu“ a v druhej vete sa slová „ods. 1 a 2“ nahrádzajú slovami „ods. 1“ a slovo „zvolenie“ sa nahrádza slovom „vymenovanie“.

24.	§ 50 sa dopĺňa odsekom 3, ktorý znie: 
„(3) Pred uplynutím funkčného obdobia môže prezident Slovenskej republiky na návrh Súdnej rady Slovenskej republiky odvolať predsedu najvyššieho súdu alebo podpredsedu najvyššieho súdu
a)	na základe právoplatného odsudzujúceho rozsudku za úmyselný trestný čin,
b)	ak bol právoplatne odsúdený za trestný čin a súd nerozhodol v jeho prípade o podmienečnom odložení výkonu trestu odňatia slobody,
c)	na základe rozhodnutia disciplinárneho senátu pre čin, ktorý je nezlučiteľný s výkonom funkcie sudcu,
d)	ak zanikla jeho voliteľnosť do Národnej rady Slovenskej republiky,
e)	ak  mu zdravotný stav dlhodobo nedovoľuje, najmenej počas jedného roka, riadne vykonávať sudcovské povinnosti alebo
f)	ak dosiahol vek 65 rokov.“.

25.	§ 55 sa vypúšťa.

26.	V § 58 ods. 8 písm. e) sa slovo „voľbu“ nahrádza slovom „vymenovanie“.
 
27.	§ 58a sa vypúšťa.

28.	V § 58b ods. 1  sa vypúšťajú slová „a Rady sudcov Slovenskej republiky“, slová „a člena Rady sudcov Slovenskej republiky“, slová „a členovia Rady sudcov Slovenskej republiky“  a slová „alebo v Rade sudcov Slovenskej republiky“.

Čl. IV

Tento zákon nadobúda účinnosť 1. marca 2002, okrem ustanovení uvedených v čl. III  sedemnásty bod  § 26 ods. 2, odsek 3 písm. f) a odsek 4, ktoré nadobúdajú  účinnosť 1. júna 2002, a ustanovenia uvedeného v čl. III dvadsiatysiedmy bod, ktoré nadobúda účinnosť dňom ustanovenia všetkých členov súdnej rady.